תומאס מייקל הולט

תומאס מייקל הולט (באנגלית: Thomas Michael Holt; ) היה תעשיין ופוליטיקאי אמריקאי מקרוליינה הצפונית, איש המפלגה הדמוקרטית, שכיהן כחבר הסנאט של קרוליינה הצפונית בשנים 1876–1877, כחבר בית הנבחרים של קרוליינה הצפונית בשנים 1883, 1885 (בשנה זו היה יושב ראש הבית) וב-1887, כסגן מושל קרוליינה הצפונית בשנים 1889–1891, ומתוקף תפקידו זה, כאשר נפטר המושל דניאל גולד פוול בעת כהונתו, כיהן כמושל קרוליינה הצפונית עד תום תקופת כהונתו המתוכננת של פוול ב-1893.

מעבר לפעילותו הפוליטית היה הולט פעיל בייסוד אוניברסיטת המדינה של קרוליינה הצפונית, ובהקמת כמה חברות רכבות במדינה ובפעילות במחלקת החקלאות שלה. הוא גם היה אחראי ליצירת הטכנולוגיה במפעל המשפחתי, צביעת אריגי כותנה בדגם "משבצות אלמנס", הפעם הראשונה שיוצרו אריגים בשיטה זו בדרום, פיתוח שהוביל למהפכה בתעשיית הטקסטיל של הדרום.
ראשית חייו
תומאס מייקל הולט נולד במחוז אלמנס שבקרוליינה הצפונית, כבנם של אמילי וירג'יניה (לבית פריש) ושל אדווין מייקל הולט. הוא היה צאצא של מייקל הולט, או הולדט, שהיה אחד המתיישבים הראשונים במושבת "גרמנה"  שבמושבת וירג'יניה בראשית המאה ה-18. הוא למד באוניברסיטת קרוליינה הצפונית בצ'אפל היל במשך כשנה אחת, ולאחר מכן עבר לזמן קצר לעבוד בבית מסחר בפילדלפיה.
קריירה עסקית
ב-1858 רכשו הולט ואביו את מפעל הטקסטיל שפשט את הרגל של בנג'מין דרולינגר ששכן בהאו ריבר , ושנודע בהמשך כ"טחנת גרניט" (Granite Mill). ב-1861 הוא רכש את חלקו של אביו במפעל ועבר להאו ריבר כדי לפקח על פעילותו. כבר ב-1837 הקים הולט האב את טחנת הכותנה אלמנס, וייצר את אריגי "משבצות אלמנס" (Alamance Plaids), מוצרי הכותנה הראשונים שיוצרו בדרום באמצעות נולים מכניים.

ב-1868 נכנס הולט לשותפות עסקית עם גיסו אדולפוס "דולף" מור, שנקראה "הולט ומור". ב-1876 נרצח מור, והמפעל מוזג כ"חברת הייצור תומאס מ. הולט". לאחר מותו של מור, ניהל בנו, תומאס הבן, את עסקיו והרחיב אותם.
קריירה פוליטית
זיקתו הפוליטית של הולט הייתה למפלגה הדמוקרטית, והוא כיהן כשופט שלום וכנציב מחוזי. ב-1876 הוא נבחר לסנאט של קרוליינה הצפונית, וכיהן בו שנתיים מטעם מחוז הבחירה ה-24. בשנים 1883–1887 הוא כיהן לסירוגין כחבר בית הנבחרים של קרוליינה הצפונית. ב-1889 הוא נבחר כסגן מושל קרוליינה הצפונית. באפריל 1891, כשנפטר בעת כהונתו המושל דניאל גולד פוול, הושבע הולט במקומו כמושל קרוליינה הצפונית, וכיהן בתפקיד עד תום תקופת כהונתו המתוכננת של פוול ב-1891.

כמושל היה הולט פעיל בהקמת המערכת החדשה של הממשל המקומי במחוזות, בסלילת מסילת הברזל המערבית של קרוליינה הצפונית ושל מסילת הברזל קייפ פיר-עמק ידקין, וכן של מסילת הברזל של קרוליינה הצפונית, שהולט שימש כנשיאה. הוא גם פעל להגדלת המימון לבתי הספר הציבוריים, האוניברסיטה, ובתי החולים של המדינה. הוא קידם את הקמת המוסד לכבדי שמיעה במורגנטון. אחד מהישגיו הבולטים היה לגרום למחזיקי איגרות החוב של חברת הרכבות של קרוליינה הצפונית לשחרר את השעבוד על מניות המדינה בחברה. מהלך זה חסך למדינה כספים רבים, שכן ערכו של הרכוש היה יותר מ-5 מיליון דולר. למשפחת הולט היו קשרים ארוכים עם חברת הרכבות, ואלו הועילו במסגרת העסקה של הולט עם מחזיקי איגרות החוב.
שנותיו האחרונות
לאחר תום כהונתו של הולט כמושל הוא שימש כחבר מועצות המנהלים של אוניברסיטת קרוליינה הצפונית ושל מכללת דייווידסון. ב-1892 הוא נוצח על ידי אליאס קאר בבחירות המקדימות של הדמוקרטים למשרת המושל.

תומאס מייקל הולט נפטר בהאו ריבר ב-11 באפריל 1896. הוא נטמן בבית הקברות לינווד שבגראהם, מחוז אלמנס.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 3, Westport, Conn.; Meckler Books, 1978, pp. 1145-1146.
 Sallie Walker Stockard. The History of Alamance, The Holt Family. Capital Printing Company, Raleigh, 1900, pp. 122-127.

קישורים חיצוניים

 תומאס מייקל הולט באתר אגודת המושלים הלאומית 
 תומאס מייקל הולט באנציקלופדיה של קרוליינה הצפונית 
 היסטוריה של מחוז אלמנס 
 משפחת הולט ממחוז אלמנס, textilehistory.org 
 תומאס מייקל הולט באתר The Political Graveyard 


הערות שוליים

קטגוריה:מושלי קרוליינה הצפונית
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי קרוליינה הצפונית
קטגוריה:חברי האספה הכללית של קרוליינה הצפונית
קטגוריה:אמריקאים שנולדו ב-1831
קטגוריה:אמריקאים שנפטרו ב-1896